

### Hospodárska a sociálna rada

### Slovenskej republiky

## Ján Richter

## predseda

##  Bratislava 14.04.2014

 Číslo záznamu: 17643/2014

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 14.04.2014**

Miesto konania : Úrad vlády SR

Prítomní: podľa prezenčnej listiny

Rokovanie viedli: Ján Richter, minister práce, soc. vecí a rodiny SR a predseda HSR SR

**Program:**

1. Hodnotiaca správa o desiatich rokoch členstva SR v EÚ

Predkladá: MZVEZ SR

1. Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony

 Predkladá: MF SR

1. Návrh na zapojenie Slovenskej republiky do Fondu Partnerstva východnej Európy pre energetickú efektívnosť a životné prostredie

Predkladá: MF SR

1. Národný program reforiem SR

Predkladá: MF SR

1. Program stability SR

Predkladá: MF SR

1. Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MZ SR

1. Správa o stave podnikateľského prostredia v Slovenskej republike s návrhmi na jeho zlepšovanie

Predkladá: MH SR

1. Návrh [Stratégie hospodárskej politiky Slovenskej republiky - Slovensko 2020+](https://lt.justice.gov.sk/Material/MaterialHome.aspx?instEID=-1&matEID=7135&langEID=1)

Predkladá: MH SR

1. Operačný program Integrovaná infraštruktúra na roky 2014-2020

Predkladá: MDVRR SR

1. Operačný program Kvalita životného prostredia

 Predkladá: MŽP SR

1. Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám

Predkladá: MŽP SR

1. Správa o mládeži v Slovenskej republike

 Predkladá: MŠVVŠ SR

1. Návrh zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov

Predkladá: MPSVR SR

1. Návrh zákona ktorým sa mení a dopĺňa zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov a ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov

Predkladá: MPSVR SR

1. Rôzne

Rokovanie otvoril a viedol predseda rady pán Richter, ktorý privítal členov rady a informoval ich o stiahnutí bodu č. 5 z dôvodu nedoručenia materiálu. Bod č. 8 nebol doručený, ale v zmysle dohody všetkých sociálnych partnerov, bol predmetom rokovania. Minister životného prostredia pán Žiga požiadal o predradenie bodu č. 10 a prerokovať ho ako bod č. 2. S uvedenými návrhmi súhlasili všetci sociálni partneri.

**K bodu 1**

Hodnotiaca správa o desiatich rokoch členstva SR v EÚ

Predmetný správu uviedol štátny tajomník MZVaEZ SR pán Javorčík, ktorý informoval členov rady, že správa bude prezentovaná 6.5.2014 aj verejnosti.

Stanovisko KOZ SR predniesol pán Kollár, ktorý odporučil zobrať predloženú správu na vedomie bez pripomienok. KOZ SR predložila zhodnotenie pozitív, prípadne nevyužitých možností vyplývajúcich z členstva SR v EÚ písomne (príloha stanoviska).

Stanovisko za AZZZ SR predniesol pán Machunka, ktorý uviedol, že AZZZ SR berie predložený materiál na vedomie.

Stanovisko za RÚZ predniesol pán Jusko, ktorý uviedol, že RÚZ považuje materiál za dostatočne informatívny, štatisticky dobre podložený. RÚZ sa stotožňuje s identifikáciou problémových oblastí uvedených v správe a je pripravená spolupracovať pri ich riešení. RÚZ nemala k materiálu pripomienky a odporučila ho na ďalšie konanie.

Stanovisko za ZMOS predniesol pán Dvonč, ktorý odporučil materiál na ďalšie konanie.

**Záver:**

**Rada**

1. **súhlasí s predloženou správou bez pripomienok,**
2. **odporúča ju na ďalšie konanie.**

**K bodu 10**

Operačný program Kvalita životného prostredia - návrh

Predmetný materiál uviedol minister životného prostredia SR pán Žiga, ktorý v úvode zodpovedal na otázku pána Machynu, za KOZ SR, ohľadne kanalizačných prípojok. Uviedol, že záväzok odkanalizovať všetky obce nad 2000 obyvateľov ešte nie je splnený, ale pôjde o urýchlené splnenie záväzku, ktorý predstavuje investíciu 400 mil. € v najbližšom období.

Stanovisko KOZ SR predniesol pán Lacko, ktorý uviedol, že KOZ SR nemá k predloženému materiálu zásadné pripomienky, upozornil na nedostatočnú previazanosť kvality životného prostredia s podporou zamestnanosti v geografických oblastiach najviac postihnutých chudobou a sociálnym vylúčením. KOZ SR odporučila materiál na ďalšie konanie.

Stanovisko za AZZZ SR predniesol pán Nevický, ktorý odporučil predložený materiál zobrať na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní predložila k materiálu viaceré pripomienky technického charakteru, ktoré boli prerokované a rozpory boli odstránené. RÚZ odporučila zobrať materiál na vedomie.

Stanovisko za ZMOS predniesol pán Dvonč, ktorý nemal k predloženému materiálu zásadné pripomienky a odporučil ho na ďalšie konanie.

Predseda rady pán Richter uviedol, že pri schvaľovaní všetkých OP, by mala zohrávať zamestnanosť dôležitú úlohu. Minister životného prostredia pán Žiga uviedol, že cieľom uvedeného OP nie je zabezpečovať pracovné miesta, ale budú sa snažiť urobiť také opatrenia, pre postihnuté oblasti (hospodársky a sociálne), ktoré budú prínosom. Konštatoval, že nikdy nebol na uvedený program vyčlenený, taký objem prostriedkov ako teraz. Pán minister Richter vyjadril presvedčenie, aby všetky Operačné programy našli pochopenie aj na EK a aby sa čo najrýchlejšie mohli realizovať.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 2**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol podpredseda vlády a minister financií SR pán Kažimír.

Stanovisko KOZ SR predniesol pán Lacko, ktorý uviedol, že KOZ SR nemala pripomienky k novele zákona ani v rámci pripomienkového konania a odporučil ho na ďalšie legislatívne konanie.

Stanovisko za AZZZ SR predniesol pán Machunka, ktorý uplatnil nasledovné pripomienky :

Článok V – doplnenie k zákonu 530/2011 Z. z. o spotrebnej dani z alkoholických nápojov v znení neskorších predpisov

1. Bod. 3.

V § 53 ods. 19 písm. d) sa na konci pripájajú tieto slová: „najviac v množstve 0,001 % vrátane, a to z množstva kontrolných známok (KZ) vložených do technologického zariadenia slúžiaceho na nalepenie kontrolných známok na spotrebiteľské balenie za kalendárny mesiac“.

Zdôvodnenie:

Uvedené „povolené“ množstvo nenávratne zničených KZ je minimálne a závislé od konkrétneho technologického zariadenia. Hodnotu je nutné určiť na základe štatistického zistenia skutočne dosahovaných hodnôt nenávratne zničených KZ u všetkých výrobcov. Uvedené množstvo je nízke a nezohľadňuje napr. zničenie KZ pri nábehu nových technologických zariadení, v prípade zničenia KZ počas skladovania (požiar, krádež, ...) a v súvislosti s navrhovaným bodom 7 by bola takáto situácia likvidačná pre odberateľa KZ.

Navrhované znenie: doplnenie písmena e)

e) boli nenávratne zničené mimoriadnou udalosťou, za ktorú sa považuje najmä požiar, živelná pohroma, dopravná nehoda, krádež, ktorá bola potvrdená správcom dane.

Zdôvodnenie:

Je v rozpore so základnými princípmi právneho štátu, aby bolo správnym deliktom konanie nezavinené činnosťou právnickej osoby.

1. Bod 6.

V § 70 sa odsek 1 dopĺňa písmenami w) a x), ktoré znejú:

„w) nepoužil kontrolné známky prevzaté podľa § 53 ods. 7 na označenie spotrebiteľského balenia v lehote podľa § 53 ods. 16,

x) sa zistí, že množstvo nenávratne zničených kontrolných známok vložených do technologického zariadenia slúžiaceho na nalepenie kontrolných známok na spotrebiteľské balenie presiahne 0,001 % za kalendárny mesiac.“.

 Navrhované znenie:

...... nepoužil *a nevrátil* kontrolné známky prevzaté ....

Zdôvodnenie:

V zmysle navrhovaného znenia by sa za správny delikt považoval aj zákonom stanovený postup vrátenie nepoužitých KZ v zmysle zákona.

AZZZ SR odporučila materiál na ďalšie legislatívne konanie, po zapracovaní uvedených pripomienok.

Stanovisko za RÚZ predniesol pán Jusko, ktorý uviedol, že pripomienky sú uvedené v písomnom stanovisku a podporil aj pripomienky AZZZ SR.

Stanovisko za ZMOS predniesol pán Dvonč, ktorý nemal k predloženému návrhu zákona zásadné pripomienky a odporučil ho na ďalšie legislatívne konanie.

Na pripomienky zamestnávateľov reagoval predkladateľ, podpredseda vlády a minister financií pán Kažimír, ktorý uviedol, že ide o oblasť, ktorá generuje problémy a dochádza k zneužívaniu zákona. Je pripravený o pripomienkach zamestnávateľov rokovať, ale úpravy potrebujú čas. Momentálne sa finišuje na Informačnom systéme (IS) a nebolo by správne, klásť ďalšie nároky na IS. Zamestnávatelia požiadali o stretnutie na odbornej úrovni. RÚZ akceptovalo vyjadrenie predkladateľa, k ich pripomienkam a požiadali o posúdenie a zrealizovanie ich námetov.

**Záver:**

**Rada**

1. **KOZ SR a ZMOS súhlasili s predloženým návrhom zákona bez pripomienok,**
2. **RÚZ a AZZZ SR súhlasili s pripomienkami,**
3. **odporúča materiál na ďalšie legislatívne konanie.**

**K bodu 3**

Návrh na zapojenie Slovenskej republiky do Fondu Partnerstva východnej Európy pre energetickú efektívnosť a životné prostredie

Predmetný materiál uviedol podpredseda vlády a minister financií SR pán Kažimír.

Stanovisko KOZ SR predniesol pán Blahák, ktorý uviedol, že KOZ SR k predloženému návrhu nemá pripomienky a podporuje zapojenie SR do Fondu Partnerstva východnej Európy pre energetickú účinnosť a životné prostredie. Za pozitívum považuje prioritu, aby sa v čo najväčšej miere rozvinula spolupráca medzi medzinárodnými finančnými inštitúciami a slovenskými podnikateľskými subjektmi v prijímateľských krajinách, s cieľom zapojiť slovenské subjekty do realizácie projektov a aby mali možnosť uplatniť svoje skúsenosti. KOZ SR odporučila materiál na ďalšie konanie.

Stanovisko za AZZZ SR predniesol pán Machunka, ktorý uviedol, že AZZZ SR berie predložený materiál na vedomie.

Stanovisko za RÚZ predniesol pán Jusko, ktorý uviedol, že RÚZ berie materiál na vedomie bez pripomienok.

Stanovisko za ZMOS predniesol pán Dvonč, ktorý nemal k predloženému materiálu zásadné pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 4**

Národný program reforiem SR

Predmetný materiál uviedol podpredseda vlády a minister financií SR pán Kažimír.

Stanovisko KOZ SR predniesol pán Machyna, ktorý uviedol, že KOZ SR odporúča materiál na ďalšie konanie.

Stanovisko za AZZZ SR predniesol pán Machunka, ktorý uviedol, že AZZZ SR berie predložený materiál na vedomie.

Stanovisko za RÚZ predniesol pán Jusko, ktorý konštatoval, že strategický a koncepčný dokument tohto typu, bol predložený v skrátenom pripomienkovom konaní. RÚZ odporučila zobrať materiál na vedomie bez pripomienok.

Stanovisko za ZMOS predniesol pán Dvonč, ktorý uviedol, že predložený materiál obsahuje ucelený súbor opatrení, ktoré ZMOS vo všeobecnosti ako celok podporuje. Nakoľko jednotlivé opatrenia sú v predloženom dokumente formulované ako zámery vlády SR, ZMOS ich bude podrobne pripomienkovať v štádiu konkrétnych legislatívnych návrhov.

ZMOS upozornilo, že viaceré navrhované opatrenia sa priamo týkajú realizácie originálnych kompetencií obcí pričom, ale chýba definovanie podmienok, za ktorých majú obce tieto zámery realizovať alebo podieľať sa na ich realizácii. To ZMOS považuje za riziko predloženého Národného programu reforiem SR 2014.

Zrejmé je to napr. pri opatreniach navrhovaných v oblasti predškolského vzdelávania. Navrhované opatrenia v tejto oblasti vôbec nereagujú na základný problém zabezpečovania predškolského vzdelávania a to pretrvávajúci prepad rozhodujúceho zdroja jeho financovania, ktorým je výnos dane z príjmov FO na 1 prepočítaného žiaka materskej škole. V roku 2014 sa očakáva prepad tohto základného finančného zdroja materských škôl oproti predkrízovému roku 2008 o 10,3% a to nielen z dôvodu pretrvávajúceho prepadu tohto daňového príjmu obcí, ale aj ako dôsledok nesystémových legislatívnych zmien a zásahov do právomocí obcí prijatých v predchádzajúcich rokoch v oblasti školstva. Pre realizáciu navrhovaných opatrení je preto veľkým rizikom očakávať, že obce budú aj naďalej schopné financovať ďalšie nové úlohy v predškolskom vzdelávaní vrátane zámerov súvisiacich s rastom platov pedagogických zamestnancov v regionálnom školstve na úkor svojich ostatných kompetencií a povinností, ako je tomu doteraz.

ZMOS berie materiál na vedomie s pripomienkami.

Minister PSVR SR pán Richter ocenil a poďakoval za spoluprácu, ale uviedol, že ešte bude rokovať ohľadne UNITASu, aby bolo možné v Sociálnej poisťovni robiť ročné zúčtovanie.

**Záver:**

**Rada**

1. **AZZZ SR, KOZ SR a RÚZ súhlasia s predloženým materiálom bez pripomienok,**
2. **ZMOS súhlasí s pripomienkami,**
3. **odporúča materiál na ďalšie konanie.**

**K bodu 5**

Program stability SR

Stiahnutý z rokovania

Predkladateľ pán Kažimír informoval členov rady, že opatrenia a ciele, ktoré vyplývajú z Programu stability budú predmetom rokovania HSR SR.

**K bodu 6**

Návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedla ministerka zdravotníctva SR pani Zvolenská.

Stanovisko KOZ SR predniesol pán Szalay, ktorý žiadal o doplnenie čl. V, zákona č. 437/2004 Z. z. o náhrade za bolesť a sťaženie spoločenského uplatnenia ...... o §11a prechodné ustanovenia k úpravám účinným od 1. júla 2014.

Nárok na náhradu za sťaženie spoločenského uplatnenia u hlásenej choroby z povolania Porucha sluchu z hluku bol od roku 1965 dlhodobo priznávaný a odškodňovaný a to tak v systéme náhrady škody, ako aj v systéme úrazového poistenia od roku 2004 do roku 2009.

Od roku 2009 došlo k zmene výkladu pojmu „ťažká nedoslýchavosť až hluchota z hluku“, ktorý bol bez akejkoľvek zmeny prevzatý z prílohy vyhlášky č. 32/1965 Zb. do prílohy č. 1 zákona č. 437/2004 Z. z.. Táto zmena navodila stav právnej neistoty na strane poškodených zamestnancov, keďže aj po roku 2004 bol nárok na základe lekárskeho posudku príslušnej kliniky pracovného lekárstva priznávaný vo forme úrazovej dávky. KOZ SR požadovala odstrániť akékoľvek pochybnosti pri hodnotení nároku. KOZ SR odporučila návrh zákona po akceptovaní uvedenej pripomienky bode 2.2 na ďalšie legislatívne konanie spolu s návrhom na prehodnotenie navrhovanej úpravy zákona č. 437/2004 Z. z..

Stanovisko za AZZZ SR predniesol pán Machunka, ktorý uviedol, že AZZZ SR odporúča materiál na ďalšie legislatívne konanie po zapracovaní pripomienok z písomného stanoviska.

Stanovisko za RÚZ predniesol pán Jusko, ktorý ocenil prístup ministerstva pri tvorbe uvedeného materiálu, upozornil na pripomienku, technického charakteru, dotýkajúcu sa spôsobu ukladania sankcií za porušenie zákona. RÚZ odporučila návrh zákona na ďalšie legislatívne konanie.

Stanovisko za ZMOS predniesol pán Dvonč, ktorý uviedol zásadnú pripomienku smerujúcu k opodstatnenosti nastavenia pôsobenia PZS u zamestnávateľa, ktorého zamestnanci vykonávajú práce zaradené v I. a II. kategórii rizikovosti práce. Rezort pre tieto kategórie navrhuje doplnenie možnosti výkonu dohľadu aj bezpečnostným technikom. Uvedený kompromis je najväčšou výhodou pre zamestnávateľské subjekty disponujúce vlastným bezpečnostným technikom, čo spravidla nie je prípad zamestnávateľov v miestnej územnej samospráve. Toto rozšírenie však môže priniesť vyššiu mieru voľby pre zamestnávateľa.

ZMOS odporučilo návrh zákona na ďalšie legislatívne konanie po akceptácii pripomienok.

ZMOS je pripravené ďalej rokovať na znížení administratívnej náročnosti.

Viceprezident KOZ SR pán Manga opätovne požiadal ministerku zdravotníctva pani Zvolenskú o odstránenie skrivodlivosti, týkajúcej sa ťažko sluchovo postihnutých. Požiadal o bilaterálne stretnutie a doriešenie vzniknutej situácie.

**Záver:**

**Rada**

1. **súhlasí s predloženým materiálom s pripomienkami KOZ SR, ZMOS, RÚZ a AZZZ SR,**
2. **odporúča materiál na ďalšie legislatívne konanie.**

**K bodu 7**

Správa o stave podnikateľského prostredia v Slovenskej republike s návrhmi na jeho zlepšovanie

Predmetnú správu uviedol minister hospodárstva SR pán Malatinský.

Stanovisko KOZ SR predniesol pán Blahák, ktorý odporučil predloženú správu zobrať na vedomie.

Stanovisko za AZZZ SR predniesol pán Machunka, ktorý upozornil na zhoršovanie podnikateľského prostredia, problémy pri zakladaní spoločností, neustále sa zvyšujúce náklady, zvyšujúca sa daň z príjmov právnických osôb a problémy so získaním kvalifikovanej pracovnej sily.

Stanovisko za RÚZ predniesol pán Jusko, ktorý podporil stanovisko AZZZ SR a uviedol, že RÚZ predložila v medzirezortnom pripomienkovom konaní svoje pripomienky, ktoré boli prerokované a rozpor bol odstránený. RÚZ nemá ďalšie pripomienky k tomuto materiálu.

Do budúcnosti RÚZ odporúča zahŕňať do hodnotiacich materiálov tohto typu aj prieskum na tému stav podnikateľského prostredia a jeho vývin medzi podnikateľmi samotnými.

Minister PSVR SR pán Richter podporil konštatovanie pána prezidenta Machunku, že je problémom odborná pripravenosť pracovníkov a pri hodnotení podnikateľského prostredia na Slovensku treba brať do úvahy aj spokojnosť zamestnancov.

Stanovisko za ZMOS predniesol pán Dvonč, ktorý nemal k predloženému materiálu zásadné pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 8**

Návrh [Stratégie hospodárskej politiky Slovenskej republiky - Slovensko 2020+](https://lt.justice.gov.sk/Material/MaterialHome.aspx?instEID=-1&matEID=7135&langEID=1)

Predmetný návrh uviedol minister hospodárstva SR pán Malatinský, ktorý konštatoval, že všetky zásadné pripomienky boli do materiálu zapracované. Predkladateľ MH SR je pripravený so sociálnymi partnermi o ich pripomienkach ešte rokovať. Viceprezident KOZ SR pán Manga položil otázku, či sú pripravené finančné, personálne a materiálové zdroje na naplnenie Stratégie. Pán Pešout z MH SR uviedol, že Stratégia bude realizovaná, ak budú napĺňané všetky parciálne rezortné stratégie. Ďalej pán Manga konštatoval, že sa čuduje prečo neboli oslovení v čase prípravy, tak dôležitého materiálu a tiež ani v procese MPK. KOZ SR doručí predkladateľovi pripomienky k predloženému materiálu.

Stanovisko za AZZZ SR predniesol pán Machunka, ktorý privítal možnosť stretnutia s predkladateľom a tiež konštatoval, že sa čiastočne podieľali na príprave uvedeného materiálu.

Stanovisko za RÚZ predniesol pán Jusko, ktorý privítal, že sa pripravil dokument Stratégia hospodárskej politiky, ale konštatoval, že to nie je len záležitosť MH SR, ale treba zapojiť do napĺňania Stratégie všetky ministerstvá. RÚZ v MPK predložila viaceré pripomienky a verí, že budú doriešené a zohľadnené na sľúbenom stretnutí.

Stanovisko za ZMOS predniesol pán Dvonč, ktorý konštatoval, že na realizáciu Stratégie treba zjednodušiť postupy a oficiálne stanovisko k predloženému materiálu ZMOS doručí do štvrtka 17.4.2014.

**Záver:**

**Rada**

1. **súhlasí s predloženým materiálom s pripomienkami KOZ SR, RÚZ, ZMOS a AZZZ SR, ktoré budú predmetom ďalšieho rokovania,**
2. **odporúča materiál na ďalšie konanie.**

**K bodu 9**

Operačný program Integrovaná infraštruktúra na roky 2014-2020 – návrh

Predmetný materiál uviedol štátny tajomník MDVRR SR pán Palko.

Stanovisko KOZ SR predniesol pán Zaparaník, ktorý uviedol pripomienky KOZ SR:

1/ str. 76 KOZ SR navrhla doplniť do cieľa „Rozvoj zjednodušeného prístupu k informáciám a službám verejnej správy pre znevýhodnené skupiny“ nasledovné ciele:

• podpora zabezpečenia pripojenia na internet pre znevýhodnené skupiny

• podpora zabezpečenia IKT zariadení pre znevýhodnené skupiny

2/ str. 82 tab. 48 – KOZ SR navrhla zvýšiť čiastkový cieľ 6. na r. 2018: Elektronické služby cez mobilnú aplikáciu na 60%

3/ str. 84 tab. 51 ukazovateľ 12 – KOZ SR navrhla navýšiť cieľ na pokrytie nástrojmi asistovaného života na 200 000.

 Ide predovšetkým o sociálne dôvody, rozdiely v kúpnej sile zaostávajúcich regiónov, vyššiu vekovú štruktúru nepriaznivú pre bežné vzdelávacie nástroje, nezamestnanosť, nízku dostupnosť inštitúcií verejnej správy, ale aj služieb eGovernmentu a v neposlednom rade  zdravotníckych a sociálnych služieb, ktoré motivujú KOZ SR k tejto požiadavke.

Za hlavnú výzvu v súvislosti s využívaním štrukturálnych a investičných fondov v novom programovom v rámci OP Integrovaná infraštruktúra KOZ SR považuje prijatie systémových opatrení reagujúcich na vysokú nákladovosť projektov spojených s budovaním dopravnej infraštruktúry a netransparentnosť v dodávateľsko-odberateľských vzťahoch medzi jednotli- vými realizátormi a subdodávateľmi dopravných projektov.

KOZ SR podporila strategické ciele, vymedzenie prioritných osí a finančný plán operačného programu.

Stanovisko za AZZZ SR predniesol pán Nevický, ktorý odporučil materiál na ďalšie legislatívne konanie.

Stanovisko za RÚZ predniesol pán Jusko, ktorý konštatoval, že RÚZ v písomnom stanovisku predložila 3 zásadné pripomienky, ktoré počas rokovania zmenila na obyčajné, požiadal o ich zohľadnenie v predloženom OP. Pripomienky RÚZ podporila aj KOZ SR.

Stanovisko za ZMOS predniesol pán Muška, ktorý konštatoval, že ZMOS sa zúčastňovala pri tvorbe predloženého materiálu, aj keď navrhované alokácie, nie sú podľa predstáv ZMOSu odporučil materiál na ďalšie konanie bez pripomienok.

Štátny tajomník MDVRR SR pán Palko konštatoval, že harmonizácia autobusovej a vlakovej dopravy nesúvisí s týmto materiálom. Pán Zaparaník uviedol, že ide o 61 jednotiek, ktoré budeme nakupovať z prostriedkov EÚ. Podpredseda vlády a minister financií pán Kažimír vysvetlil, že podpora zdravotne postihnutých a znevýhodnených je priorita tejto vlády, ale na prevádzku nie je možné používať európske peniaze a konštatoval, že pripomienka RÚZ je totožná s pripomienkou Telecomu.

**Záver:**

**Rada**

1. **súhlasí s predloženým materiálom s pripomienkami AZZZ SR, KOZ SR a RÚZ,**
2. **ZMOS súhlasilo bez pripomienok,**
3. **odporúča materiál na ďalšie konanie.**

**K bodu 11**

Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám

Predmetný materiál uviedol štátny tajomník Ministerstva životného prostredia SR pán Ferencz.

Stanovisko KOZ SR predniesol pán Lacko, ktorý uviedol, že KOZ SR pozitívne hodnotí požiadavku monitorovania škodlivých prírodných a geologických procesov, ktoré ohrozujú životné prostredie a môžu mať negatívny vplyv na život, zdravie a majetok obyvateľov. K predloženému materiálu KOZ SR nemala pripomienky a odporučila ho na ďalšie konanie.

Stanovisko za AZZZ SR predniesol pán Nevický, ktorý odporučil predložený materiál zobrať na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ k uvedenému materiálu nemá pripomienky, berie ho na vedomie a odporučil ho na ďalšie konanie.

Stanovisko za ZMOS predniesol pán Muška, ktorý nemal k predloženému materiálu zásadné pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 12**

Správa o mládeži v Slovenskej republike

Predmetný materiál uviedol štátny tajomník MŠVVŠ SR pán Chudoba.

Stanovisko KOZ SR predniesol pán Zaparaník, ktorý uviedol, že KOZ SR pozitívne hodnotí snahu zmapovať súčasný život a životné podmienky mladých ľudí na Slovensku s cieľom riešiť súčasnú neľahkú situáciu mládeže. Materiál má iba informatívny charakter a nestanovuje konkrétne ciele, resp. kroky štátnej politiky pre oblasť detí a mládeže. KOZ SR preto považuje za potrebné, aby boli rozpracované konkrétne ciele, ktoré budú podniknuté do budúcnosti na riešenie negatívnej situácie mládeže. KOZ SR odporučila materiál na ďalšie konanie.

Stanovisko za AZZZ SR predniesol pán Machunka, ktorý odporučil predložený materiál zobrať na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ nemá pripomienky k uvedenému materiálu, berie ho na vedomie a odporučil ho na ďalšie konanie.

Stanovisko za ZMOS predniesol pán Muška, ktorý nemal k predloženému materiálu zásadné pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 13**

Návrh zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov

Predmetný návrh zákona uviedol minister PSVR SR pán Richter.

Stanovisko KOZ SR predniesol pán Manga, ktorý uviedol, že KOZ SR pozitívne hodnotí predložený Návrh zákona a ustanovenie Komory ako profesijnej organizácie sociálnych pracovníkov a odborných asistentov sociálnej práce. Sociálna práca, napriek tomu, že na jej výkon sa vyžaduje vysokoškolské vzdelanie a samotná práca v praxi je zvyčajne náročná a potrebná, ako profesia nie je spoločnosťou dostatočne oceňovaná. Na základe informácií z praxe sa dá povedať, že profesia sociálneho pracovníka a odborného asistenta sociálnej práce nemá prakticky žiadny status, morálne a najmä finančné ocenenie je neprimerane nízke. Samozrejme len dovtedy, kým konkrétna osoba alebo rodina nie je odkázaná na pomoc sociálneho pracovníka. KOZ SR preto predpokladá, že aj pod vplyvom predloženého Návrhu zákona sa situácia v oblasti sociálnej práce a ľudí, ktorí ju vykonávajú významne zlepší.

KOZ SR nemala k predloženému návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý odporučil predložený materiál zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ nemá pripomienky k uvedenému materiálu a odporučil ho na ďalšie legislatívne konanie.

Stanovisko za ZMOS predniesol pán Muška, ktorý odporučil aby v rámci § 23 ods. 3 návrhu zákona boli paritne zastúpené aj zamestnávateľské organizácie, ktoré budú odberateľmi produktov činnosti akreditovaných subjektov. Túto pripomienku považuje ZMOS za obyčajnú. ZMOS odporučila návrh zákona na ďalšie legislatívne konanie.

Predkladateľ pán minister Richter konštatoval, že pripomienka ZMOSu smeruje k zloženiu akreditačnej komisie – v návrhu zákona sa predpokladá, že členov akreditačnej komisie bude menovať minister z odborníkov teórie a praxe z oblasti sociálnej práce, s tým, že univerzity a VŠ majú v akreditačnej komisii najmenej troch členov a profesijná rada komory najmenej 1 člena. Pripomienku neakceptoval, vzhľadom na zákonom jednoznačne určenú úlohu akreditačnej komisie (overovanie skutočnosti, že vzdelávacie programy, ktoré majú byť akreditované zodpovedajú štandardom ustanoveným nariadením, overovanie že skúšky budú vykonané spôsobom ustanoveným zákonom, že programy majú odborne a lektorsky spôsobilého garanta a lektorský zbor a  preverovanie plnenia podmienok, ak nastanú zmeny počas platnosti udelenej akreditácie napr. pri zmene lektora) je zrejmé, že členmi akreditačnej komisie musia byť teoretici a praktici z oblasti sociálnej práce a niektorí z nich aj odborníci v samotných procesoch vzdelávania, čo však nevylučuje, že takýmto členom sa nestane zástupca zamestnávateľských organizácií.

**Záver:**

**Rada**

1. **súhlasí s predloženým návrhom zákona,**
2. **odporúča materiál na ďalšie legislatívne konanie.**

**K bodu 14**

Návrh zákona ktorým sa mení a dopĺňa zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov a ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov

Predmetný návrh zákona uviedol minister PSVR SR pán Richter.

Stanovisko KOZ SR predniesol pán Kollár, ktorý uviedol, že KOZ SR považuje postup v zmysle teraz platného zákona za nesystémový. Pripomína, že už pri prijímaní súčasného mechanizmu úprav životného minima zásadne s navrhovaným mechanizmom nesúhlasila. Negatívny dopad tohto mechanizmu sa teraz prejavil. KOZ SR zdôraznila, že nepovažuje model úpravy súm životného minima za adekvátnu dlhodobému zámeru zabezpečenia stability a zvyšovania životnej úrovne. Mechanizmus úprav súm životného minima by sa nemal odvíjať iba od koeficientu rastu životných nákladov nízkopríjmových domácností. Sumy životného minima by mali odrážať reálnu životnú úroveň obyvateľstva celej Slovenskej republiky. Od súm životného minima sa odvíja aj úprava súm štátnych sociálnych dávok a dávok sociálnej pomoci, ktoré sa poskytujú pri zákonom uznaných sociálnych udalostiach, ako pomoc štátu na preklenutie ťažkej sociálnej situácie. Podľa zistení KOZ SR výdavky domácností na väčšinu tovarov a služieb, ktoré si domácnosti zabezpečujú ako základné potreby, v skutočnosti vzrástli. Uplatnenie súčasného mechanizmu úpravy súm životného minima a následné zmrazenie všetkých sociálnych dávok bude v skutočnosti znamenať zmrazenie príjmov všetkých nízkopríjmových domácností a väčšiny mladých rodín, pre ktoré rodinné dávky predstavujú podstatnú časť ich príjmov a tým zníženie ich životnej úrovne.

KOZ SR odporučila predložený Návrh zákona na ďalšie legislatívne konanie.

Stanovisko za AZZZ SR predniesol pán Machunka, ktorý odporučil predložený materiál zobrať na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ nemá pripomienky k uvedenému materiálu a odporučil ho na ďalšie legislatívne konanie.

Stanovisko za ZMOS predniesol pán Muška, ktorý nemal k predloženému materiálu zásadné pripomienky a odporučil ho na ďalšie legislatívne konanie.

Predkladateľ pán Richter uviedol, že v rámci medzirezortného pripomienkového konania KOZ SR túto pripomienku neuplatňovala. Pripomienka sa priamo netýka predmetného návrhu zákona.

Všeobecne k pripomienke uviedol, že s argumentom KOZ SR, že „mechanizmus úprav súm životného minima by sa nemal odvíjať iba od koeficientu rastu životných nákladov nízkopríjmových domácností. Sumy životného minima by mali odrážať reálnu životnú úroveň obyvateľstva celej Slovenskej republiky.“ nie je možné súhlasiť, nakoľko už dnes je valorizačný mechanizmus súm životného minima viazaný na dve veličiny a to na koeficient rastu životných nákladov nízkopríjmových domácností ako aj na koeficient rastu čistých peňažných príjmov domácností.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča materiál na ďalšie legislatívne konanie.**

**K bodu 15**

**Rôzne**

* Riešenie situácie s realizáciou Národného projektu „Národná sústava povolaní III. etapa“

Predseda rady pán Richter informoval sociálnych partnerov, že na základe požiadavky sociálnych partnerov konkrétne AZZZ SR a v zmysle dohody z Predsedníctva HSR SR, podá nasledovnú informáciu:

Na základe „Preklenovacej zmluvy na oživenie NSP“ v 1. etape v termíne od mája 2014 do septembra 2014 pôjde o inštitucionálny a personálny audit už existujúcich 20 sektorových rád, definovanie inštitucionálnych a personálnych štruktúr 4 nových sektorových rád a následne o aktuálne  zabezpečenie personálneho členstva a činnosti expertov vo všetkých 24 sektorových radách NSP. Paralelne s obnovením činnosti týchto významných orgánov projektu na MPSVR SR budú intenzívne prebiehať procesy na zabezpečenie prípravy a čím skorší podpis zmluvy s riešiteľskou organizáciou na komplexné zabezpečenie všetkých úloh NSP III, v súlade s projektovým zámerom NSP III.

Na základe „Riadnej zmluvy na komplexné zabezpečenie úloh NSP III vyplývajúcich z projektového zámeru NSP III“ v 2. etape pôjde nadväzne o komplexné spustenie riešenia úloh NSP III s osobitným zameraním na tvorbu analýz súčasného stavu a vývoja v sektoroch, vytváranie sektorových partnerstiev, stratégií rozvoja zamestnanosti, tvorbu a aktualizáciu národných štandardov zamestnaní, nevyhnutných podmienok a systémového rámca pre tvorbu Národnej sústavy kvalifikácií (NSK), revíziu národnej klasifikácie zamestnaní SK ISCO-08, ďalší vývoj a rozširovanie informačného systému NSP a pod.

Pri realizácii všetkých úloh NSP III má MPSVR SR eminentný záujem zapájať sociálnych partnerov AZZZ SR, RÚZ, KOZ SR, ZMOS, VÚC. Proces zavŕšenia by mal byť do 1 mesiaca.

Pán Nevický za AZZZ SR poďakoval za informáciu a vysvetlil, že Národná sústava povolaní III. je potrebná na to, aby sa mohol rozbehnúť projekt Národná sústava kvalifikácií, uvítal by čo najrýchlejšie vyriešenie situácie.

**Záver:**

**Rada berie informáciu na vedomie.**

* Predseda rady pán Richter informoval sociálnych partnerov, že plánované rokovanie HSR SR dňa 26.5.2014 sa neuskutoční a májový program bude predmetom rokovania HSR SR dňa 12.5.2014 spolu so zostávajúcimi Operačnými programami.

Predseda rady poďakoval prítomným za účasť.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Rastislav M A CH U N K A** ................................

prezident AZZZ SR